“บิ๊กตู่” บินลง “ขอนแก่น” ติดตามน้ำท่วม-ปัดวาง “บิ๊กแป๊ะ” ทายาท 3 ป.
พล.อ.ประยุทธ์ จันทร์โอชา ปฎิบัติงานนอกสถานที่เป็นครั้งแรก หลังกลับมาทำหน้าที่นายกรัฐมนตรี ด้วยการลงพื้นที่ขอนแก่นเพื่อติดตามสถานการณ์น้ำ พร้อมปัดตอบวาง “พล.ต.อ.จักรทิพย์ ชัยจินดา” สานต่องานการเมืองกลุ่ม 3 ป.
พล.อ.ประยุทธ์ จันทร์โอชา ปฎิบัติงานนอกสถานที่เป็นครั้งแรก หลังกลับมาทำหน้าที่นายกรัฐมนตรี ด้วยการลงพื้นที่ขอนแก่นเพื่อติดตามสถานการณ์น้ำ พร้อมปัดตอบวาง “พล.ต.อ.จักรทิพย์ ชัยจินดา” สานต่องานการเมืองกลุ่ม 3 ป.
4 ต.ค. 2565

ผู้สื่อข่าวรายงานว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม พร้อมพร้อมคณะรัฐมนตรี ลงพื้นที่ ต.บ้านเป็ด อ.เมือง จ.ขอนแก่น เพื่อตรวจติดตามแก้ไขปัญหาสถานการณ์อุทกภัยที่ จ.ขอนแก่น โดยนายกรัฐมนตรี ได้หยุดโบกมือทักทายประชาชนที่อยู่อาคารติดกับสนามบินด้วยอารมณ์ยิ้มแย้มแจ่มใส ซึ่งถือว่าเป็นการลงพื้นที่ครั้งแรกของ พล.อ.ประยุทธ์ หลังกลับเข้าปฏิบัติหน้าที่นายกรัฐมนตรีอีกครั้งหนึ่ง
จากนั้นได้รับฟังบรรยายสรุปการบริหารจัดการน้ำ และสถานการณ์อุทกภัยในพื้นที่จังหวัดขอนแก่น ร่วมกับส่วนราชการที่เกี่ยวข้อง โดยมีนายไกรสร กองฉลาด ผู้ว่าราชการจังหวัดขอนแก่น รายงานสถานการณ์ในพื้นที่การเกิดน้ำท่วมในพื้นที่จังหวัดขอนแก่น ว่าแบ่งเป็น 3 กรณี ได้แก่
สถานการณ์น้ำเหนือ คือน้ำที่ไหลมาจากเทือกเขาเพชรบูรณ์ 2 สาย มาบรรจบกันที่ลำน้ำชีเขตรอยต่อขอนแก่น มหาสารคาม ลงอ่างเก็บน้ำเขื่อนอุบลรัตน์ ซึ่งปัจจุบันปริมาณน้ำเกินความจุของอ่างฯ แล้ว น้ำนอง คือน้ำค้างทุ่ง โดยเฉพาะฝนปีนี้มากกว่าค่าเฉลี่ย 30 ปี ประมาณ 39% ส่งผลให้เกิดน้ำท่วมในเขตเศรษฐกิจเมืองขอนแก่นบริเวณบึงหนองโคตรและชุมชน
ส่วนน้ำที่หนุน จากจังหวัดมหาสารคาม กาฬสินธุ์ ร้อยเอ็ด ยโสธร อำนาจเจริญ อุบลราชธานี ซึ่งมีผลทำให้ขอนแก่นระบายน้ำได้ช้าลง โดยจังหวัดขอนแก่นได้นำโครงการระบบป้องกันน้ำท่วมในพื้นที่ชุมชนจังหวัดขอนแก่น งบประมาณ 376 ล้านบาท เริ่มมาตั้งแต่เดือนสิงหาคม 2564 สิ้นสุดโครงการเดือนสิงหาคม 2567 ซึ่งจะช่วยเสริมการระบายน้ำให้มีประสิทธิภาพมากขึ้น
ทั้งนี้ พล.อ.ประยุทธ์ ย้ำว่า การลงพื้นที่ในวันนี้ไม่ได้เป็นการมาตำหนิใคร แต่ต้องการมาช่วยเหลือประชาชนให้ได้รับความเดือดร้อนน้อยที่สุด และขอให้ทุกฝ่ายพยายามเยียวยาอย่างทั่วถึง ทั้งนี้แนวทางการแก้ปัญหามีแผนงานโครงการของทุกจังหวัดอยู่แล้ว ซึ่งหลายโครงการมุ่งดำเนินการให้แล้วเสร็จในปี 2565 และบางโครงการมุ่งให้สำเร็จในปี 2566
ขณะเดียวกัน พล.อ.ประยุทธ์ ได้ตอบคำถามถึงแนวทางการวางทายาททางการเมืองในอนาคต ว่า ขณะนี้ตนยังไม่ได้คิดพร้อมปฏิเสธที่จะตอบถึงกระแสข่าวจะให้ พล.ต.อ.จักรทิพย์ ชัยจินดา อดีตผู้บัญชาการตำรวจแห่งชาติ หรือ ผบ.ตร. จะมาเป็นทายาท 3 ป. หลังครบกำหนดเว้นวรรคการเมือง 2 ปีจากการทำหน้าที่ ส.ว.